KSA kies uiteindelik sy keurderbaasVictor Mpitsang. Foto: KSA se Twitterrekening/Sydney Mahlangu/ BackpagePix Krieket Suid-Afrika (KSA) het uiteindelik sy keurderbaas gekies. Die voormalige snelbouler en SuperSport-kommentator Victor Mpitsang sal op 2 November amptelik die leisels by Linda Zondi oorneem. Die gemors waarin KSA homself bevind het ook na die keurderafdeling oorgespoel en die stomme Proteas het laas tydens die rampspoedige Wêreldbeker-kriekettoernooi in ’n Engeland ’n behoorlike keurpaneel gehad. “Die hoof van die nasionale keurkomitee is ’n ongelooflike belangrike pos en dit is een van die redes waarom die proses so lank geneem het. Ons moes seker wees van die kandidaat en Victor se getuigskrif spreek vanself,” het KSA se direkteur van krieket, Graeme Smith, gesê. Mpitsang het twee internasionale eendagwedstryde vir die Proteas gespeel, terwyl hy meer as 100 eersterangse kragmetings agter sy naam het. As keurder het hy onder meer sy tande by die SA o.19-span geslyp waar hy gehelp het om diamante soos Kyle Verreynne en Wian Mulder te ontgin. Smith is veral beïndruk met Mpitsang se veelsydigheid – van sy afrigter- en keurderwerk tot sy rol as ’n ontleder vir SuperSport “Ek is opgewonde dat hy sy unieke stempel op die nasionale span sal afdruk en ek weet dat hy oorgehaal is om so gou as moontlik te begin.” Die eerste inskrywing in sy keurderbaas-dagboek sal die komende Engelse toer wees wat op 27 November in alle erns op Nuweland begin. Die Proteas sal in ’n eendag- en T20-reeks teen die Engelse gewikkel wees. Die grootste kopkrapper is egter om die Suid-Afrikaners se nuwe toetskaptein te kies. Smith het juis vroeër gesê dat die keurderbaars eers aangewys moet word voordat iemand Faf du Plessis se toetskaptein-skoene kan volstaan. Temba Bavuma (Twitter @officialcsa) Spelers soos Aiden Markram, Temba Bavuma, Dean Elgar, Rassie van der Dussen en selfs Keshav Maharaj is van die gunstelinge om die rol by Du Plessis oor te neem. Op sy beurt kan Mpitsang nie wag om deel van die aksie te word nie. “Sedert my uittrede in 2012 het probeer om soveel as moontlik oor die spel te leer en my kennis uit te brei,” het Mpitsang gesê. “Ek is opgewonde oor die volgende kriekethoofstuk wat op my wag. Daar is ’n paar kwelpunte wat dringend aandag benodig en ons moet dit so gou as moontlik aanpak.” In 103 wedstryde het hy 245 paaltjies teen ’n gemiddeld van 29,80 geneem. Op die witbalkrieket-verhoog het hy 88 paaltjies teen ’n gemiddeld van 35 geneem.